Folketinget skal finde et stort, formentlig trecifret millionbeløb, der skal gå til ekstra nødhjælp og udvikling af de fattige lande ude i verden. Det vurderer eksperter og bistandsorganisationer, efter at den vestlige verdens samarbejdsorganisation OECD har vedtaget nye og mere præcise regler for, hvad medlemslandene må tælle med, når de opgør den officielle udviklingsbistand.

Danmark er blandt de lande, der bliver hårdest ramt af den nye praksis, siger Adam Moe Fejerskov, der forsker i udviklingsbistand på Dansk Institut for Internationale Studier.

»Danmark har udnyttet den eksisterende uklarhed til det yderste – og er somme tider også gået ud over grænsen. Det vil formentlig koste et trecifret millionbeløb, hvis regeringen beslutter at følge den nye praksis«, siger han.